ÚRAD VLÁDY SLOVENSKEJ REPUBLIKY
                  Sekcia vládnej legislatívy

                                                                                                      Na rokovanie vlády SR
                                                                                                      Dňa  13. februára 2003
                                                                                                      K materiálu č. 670/2003
                                                                                                      K bodu č. 21

S T A N O V I S K O

k novému zneniu návrhu na uzavretie Dohody medzi Slovenskou republikou a Organizáciou pre zákaz chemických zbraní o výsadách a imunitách organizácie

I.

      Návrh na uzavretie Dohody medzi Slovenskou republikou a Organizáciou pre zákaz chemických zbraní o výsadách a imunitách organizácie  predložil na rokovanie vlády Slovenskej republiky minister zahraničných vecí Slovenskej republiky Eduard Kukan v novom znení.

II.

      Účelom dohody je zabezpečiť pre Organizáciu  pre zákaz chemických zbraní na území Slovenskej republiky výsady a imunity potrebné na plnenie jej úloh.

III.

      Dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb a pred jej ratifikáciou je potrebný súhlas Národnej rady Slovenskej republiky podľa čl. 7 ods. 4 Ústavy SR. Na jej vykonanie nie je potrebný zákon a podľa čl. 7 ods. 5 Ústavy SR  má prednosť pred zákonmi SR.

IV.

      Legislatívna rada vlády Slovenskej republiky prerokovala návrh na uzavretie Dohody medzi Slovenskou republikou a Organizáciou pre zákaz chemických zbraní o výsadách a imunitách organizácie   na svojom zasadnutí dňa 28. januára 2003 a tento s pripomienkami odporučila vláde Slovenskej republiky  schváliť.

V.

      Sekcia vládnej legislatívy Úradu vlády Slovenskej republiky konštatuje, že pripomienky legislatívnej rady vlády boli do materiálu zapracované a  odporúča vláde Slovenskej republiky návrh na uzavretie Dohody medzi Slovenskou republikou a Organizáciou pre zákaz chemických zbraní o výsadách a imunitách organizácie    s c h v á l i ť  s nasledovnou  úpravou:

K  doložke prednosti:

K bodu 3
-je potrebné uviesť presný názov citovaných predpisov (napr. Oznámenie Ministerstva zahraničných vecí Slovenskej republiky č. 180/2002 Z.z.  o prístupe Slovenskej republiky k Protokolu o výsadách a imunitách Medzinárodnej organizácie mobilných satelitných komunikácií (IMSO),  Oznámenie Ministerstva zahraničných vecí Slovenskej republiky č. 373/2002 Z.z. o prijatí Dohody o výsadách a imunitách Medzinárodného tribunálu pre morské právo).

V Bratislave 12. februára 2003
Vypracoval: Pavel  K a n k a

                                                                                Štefan  G r m a n
                                                                                generálny riaditeľ
                                                                          sekcie vládnej legislatívy